Wie kry die e-tol-rente? – praag.co.za — 20 jaar jonk!
Peters het die parlement se portefeuljekomitee vir vervoer toegespreek en toegegee daar is ernstige probleme met die ongewilde elektroniese tolstelsel wat ondermeer die rente op internetbetalings insluit.
Peters se opmerkings het gekom ná 'n reeks klagtes deur padgebruikers in die provinsie oor rekeninge en registrasie.
"My instruksies aan Sanral … is duidelik en helder. Hulle moet die probleme met rekeninge uitsorteer en hulle moet dit dadelik doen.
"Daar is steeds 'n behoefte om padgebruikers op te voed oor hoe die stelsel werk en die verskeie registrasie- en betalingmetodes wat beskikbaar is," het sy gesê.
"'n Positiewe uitkoms van die toepassing van die stelsel was die uitkenning van gekloonde lisensieplate, ongeregistreerde voertuie en voertuie sonder nommerplate," het Peters gesê.
Sy het alle LP's aangemoedig om te registreer, aangesien hulle as wetmakers die eerste behoort te wees wat registreer.
Peters het LP's wat nie skyfies gekoop het nie, berispe en gesê hulle minag hul eed van getrouheid aan die Grondwet. Sy het egter ook haar eie onkunde oor die stelsel onbloot.
'n Opposisielid het aan Peters gesê dat sy valshede in die openbaar versprei. "Die wet vereis nie van enige van ons om 'n e-tol-skyfie te koop nie. Suid-Afrikaners kan kies om nie 'n e-tol-skyfie te koop nie en eerder 'n rekening wil ontvang," het hy gesê.
Nazir Alli, uitvoerende hoof van Sanral, het gesê daar is ook probleme met mense wat elektronies via die internet hul rekeninge wil betaal.
Hy sê dit kan enigiets van twee tot vyf dae neem voor die oordrag in die ontvanger se rekening aangedui word.
Dít lei volgens hom tot frustrasie, aangesien die geld "iewers in die kuberruim lê". Volgens Alli het hy die banke oor die probleem genader.
"Wie kry daardie rente? Niemand gee vir ons daardie antwoord nie," het hy gesê.
Skrywer Karin RoodtGepubliseer op 19 Februarie 2014 Kategorieë Nuus, Suider-AfrikaSleutelwoord Dipuo Peters, e-tol, ekloonde lisensieplate, elektroniese tolstelsel, minister van vervoer, ongeregistreerde voertuie, rente